હા, હું અને મારાં માતા-પિતા હૉરર ફિલ્મનાં બહુ મોટાં ફૅન છીએ. અમે નાનાં હતાં ત્યારે અમને મોડી રાતે ટીવી જોવાની છૂટ નહોતી, પણ એમ છતાં મારા પેરન્ટ્સ મને ‘ઝી હૉરર શો’ અને ‘આહટ’ જોવાની પરવાનગી આપતા હતા. મને બરાબર યાદ છે કે ‘રાઝ’ મેં કેબલ પર જોઈ હતી અને ફિલ્મની પ્રિન્ટ ખરાબ હોવા છતાં હું એક સેકન્ડ માટે પણ મારી જગ્યાએથી હલી નહોતી શકી. મને લાગે છે કે ‘રાઝ’ ભારતમાં બનેલી શ્રેષ્ઠ હૉરર ફિલ્મોમાંથી એક છે. મને આ ફિલ્મમાં બિપાશાના વાળ હવાને કારણે ઊડે છે એ સીન એકદમ યાદ છે. ખરેખર એ બહુ ભયાનક હતો. ‘રાઝ’ એક જોરદાર હૉરર ફિલ્મ હોવાને કારણે હું એની સિરીઝની ‘રાઝ ૩’માં કામ કરતાં અચકાતી હતી, કારણ કે મને લાગતું હતું કે હું આટલો સારો અભિનય નહીં કરી શકું.